醉中得上都親友書以予停俸多時憂問貧乏偶乘酒興詠而報之
作者：白居易
朝代：唐

paragraphs: 頭白醉昏昏，狂歌秋復春。
一生躭酒客，五度棄官人。
異世陶元亮，前生劉伯倫。
臥將琴作枕，行以鍤隨身。
歲要衣三對，年支穀一囷。
園葵烹佐飯，林葉掃添薪。
沒齒甘蔬食，搖頭謝縉紳。
自能拋爵祿，終不惱交親。
但得杯中淥，從生甑上塵。
煩君問生計，憂醒不憂貧。